Screenshot: YouTube

NEZAVISNI saborski zastupnik Željko Glasnović danas je u saboru kazao kako u dnevnom redu sjednice ima previše informacija.

"Da imate tri pravna tima za svakog zastupnika, ne bi mogao proći sve ove zakone. Ja ne razumijem ovo danas, dobili smo danas dnevni red na kojem imate točaka na tri strane skoro i još imamo i jednu dopunu. To je za mene kritično", dodao je Glasnović.

Glasnović je ocijenio i kako u Hrvatskoj najveću diskriminaciju trpe Hrvati izvan domovine, odnosno hrvatska dijaspora koja, iako broji tri milijuna ljudi i od koje godišnje dolazi najmanje 16 milijardi kuna, u Hrvatskoj "nije dobrodošla".

"Tri milijuna ljudi živi vani, od njih godišnje dolazi najmanje 16 milijardi kuna, plus milijardu eura što nije registrirano, imaju djedovinu, a ne mogu se vratiti, nisu dobrodošli", rekao je Glasnović danas nakon saborske stanke te upozorio da hrvatski iseljenici teško dolaze do državljanstva.

Tekst se nastavlja ispod oglasa

"Lakše je postati astronaut nego dobiti državljanstvo"

"Lakše je postati astronaut nego njima dobiti državljanstvo u Hrvatskoj", rekao je te upozorio da Hrvatska, unatoč brojnosti iseljeništva, nema ministarstvo useljeništva, tri milijuna iseljenih imaju tri zastupnika, iseljenici ne mogu elektronički glasati na izborima itd.

"Osim toga", dodao je, "iseljenici koji se žele vratiti susreću se s brojnom papirologijom kojom se može pokriti bivši Berlinski zid, a cijeli proces dobivanja državljanstva traje predugo, u nekim slučajevima i po tri godine."

"Nitko ne može mene uvjeriti da to nije namjerna sabotaža nekih starih kadrova", kaže Glasnović i ustrajava da su Hrvati izvan Domovine "tretirani kao društveni gubavci".